Paartjie dood na blootstelling aan giftige gasseFoto bloot ter illustrasie. (Foto: Verskaf) ŉ Paartjie is Woensdagoggend dood in hul woonstel aangetref nadat hulle aan giftige gasse blootgestel is. Dié walms was glo van ŉ naburige woonstel afkomstig. ŉ Familielid van die paartjie het die oggend na hul woonstel gegaan nadat hulle nie op oproepe gereageer het nie. “Die familielid het die man en vrou in die woonstel aangetref. Hulle het leweloos voorgekom,” sê Shawn Herbst, woordvoerder van Netcare 911. Paramedici is kort ná 10:00 na die woonstel in Currieweg in Musgrave, Durban, ontbied en het enkele minute later by die toneel opgedaag. Die eThekwini- plaaslike munisipaliteit se brandweer- en reddingsdiens, asook die polisie se springstof-eenheid was op die toneel. “Dit het aan die lig gekom dat die aangrensende woonstel, wat leeg staan, vroeër berook is. Die middels het ŉ giftige wit poeierneerslag gehad,” sê Herbst. Die brandweer moes eers ŉ industriële waaier gebruik om die giftige stof uit die woonstel te kry voordat paramedici die toneel kon betree. Paramedici en lede van die brandweer moes asemhalingsapparaat gebruik om die eenheid binne te gaan. “Hulle het ŉ volwasse man en ŉ volwasse vrou in hul bed aangetref en gehaas om hulle te help. Die paartjie het egter leweloos voorgekom en is op die toneel dood verklaar.” Die omstandighede van die paartjie se skielike dood word nou deur die polisie ondersoek. Dit is nog nie duidelik of die familie van die oorledenes in hul persoonlike hoedanigheid verdere stappe gaan doen nie.